32006R0198
L 032/15
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 198/2006 НА КОМИСИЯТА
от 3 февруари 2006 година
за прилагане на Регламент (ЕО) № 1552/2005 на Европейския парламент и на Съвета относно статистиката, свързана с професионалното обучение в предприятията
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1552/2005 на Европейския парламент и на Съвета от 7 септември 2005 г. относно статистиката, свързана с професионалното обучение в предприятията (1), и по-специално член 7, параграф 3, член 8, параграф 2, член 9, параграф 4, член 10, параграф 2 и член 11, параграф 3 от него,
като има предвид, че:
(1)
Регламент (ЕО) № 1552/2005 установява обща рамка за изготвяне на статистиката на Общността за професионалното обучение в предприятията.
(2)
С оглед на приложението на Регламент (ЕО) № 1552/2005 трябва да се приемат мерки във връзка с изискванията към извадката и точността и размера на извадката, необходими, за да се спазят тези изисквания, и детайлни категории на NACE и категории по размер, по които могат да бъдат разбити резултатите.
(3)
Комисията следва да определи конкретните данни, които да се събират по отношение на предприятията, провеждащи обучение, и тези, които не провеждат обучение, и по отношение на различните форми на професионално обучение.
(4)
Трябва да бъдат приети мерки за изпълнение във връзка с изискванията за качество за данните, които трябва да бъдат събирани и предавани относно статистиката на Общността за професионалното обучение в предприятията, структурата на докладите за качество и всякакви мерки, необходими за оценяване или подобряване на качеството на данните.
(5)
Следва да бъде установена първата референтна година, за която трябва да бъдат събирани данни.
(6)
Следва да бъдат приети разпоредби относно подходящия технически формат и стандарт за взаимен обмен на данни, предавани по електронен път.
(7)
Мерките, предвидени в настоящия регламент, са в съответствие със становището на Статистическия програмен комитет,
ПРИЕ НАСТОЯЩИЯ РЕГЛАМЕНТ:
Член 1
Настоящият регламент предвижда мерките за изпълнение на Регламент (ЕО) № 1552/2005 относно статистиката, свързана с професионалното обучение в предприятията.
Член 2
Първата референтна година, за която трябва да бъдат събирани данни, е календарната 2005 г.
Член 3
Конкретните променливи, които трябва да бъдат представени на Комисията (Евростат), трябва да бъдат, както са определени в приложение I.
Член 4
Изискванията към извадката и точността и размера на извадката, необходими, за да се спазят тези изисквания и детайлни спецификации на NACE и категории по размер, по които могат да бъдат разбити резултатите, трябва да бъдат, както са определени в приложение II.
Член 5
Държавите-членки отговарят за проверката на данните, коригирането на грешките, условните изчисления и определянето на теглата.
Условните изчисления и определянето на теглата на променливите трябва да следват принципите, изложени в приложение III. Дерогацията от тези принципи е напълно основателна и се докладва в доклада за качество.
Член 6
Данните се представят на Комисията (Евростат) по начин и във формат, определени в приложение IV.
Член 7
Всяка държава-членка трябва да извършва оценка на качеството на данните си, която трябва да бъде представена под формата на доклад за качеството. Докладът за качеството се изготвя и представя на Комисията (Евростат) във формата, определен в приложение V.
Член 8
С оглед на постигането на високо ниво на хармонизация на резултатите от изследването в различните страни, Комисията (Евростат), в тясно сътрудничество с държавите-членки, предлага методологически и практически препоръки и насоки за изпълнението на изследването във формата на „Наръчник на Европейския съюз“.
Член 9
Настоящият регламент влиза в сила на двадесетия ден след публикуване му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 3 февруари 2006 година.